– – – – – – – – – – – – – – – – – – – Unde begeren juwer leve dar up weten, dat wii negest vorleden na juwer unde der Liifflandeschen stede vorscrivinge unde begerte dar umme hebben vorscreven an de van Dantzke, Stralessunde, dem copmanne to Brugge in Vlanderen unde alumme, dar uns des nodtorft duchte wezen, warschuwinge to donde, dat nemend bii de ere, gud voren edder bringen en solde to Wiiborch, to Abo efte in de Nw, dar mede de Russen gesterket mochten werden, alse wii ok juwer leve, den van der Righe unde Darpten dat negesten clarliken hebben vorscriven bii Ghereken Bramsteden in schipper Molenvelde; unde vormoden uns, dat unse breve jw van der wegen yo geantwordet sin worden. Uns hebben ok de van Dantzke wedder screven, dat ze unses breves avescrifte den steden des landes to Prutzen gesand hebben unde dat ze ok den sulven unsen breff opembare vor eren borgeren unde dem gemeynen copmanne hebben laten lesen unde eyneme jewelken don warnen, dat he sik dar vore ware, dat he neen gud uppe de Russen en vore etc. Hiir umme, leven vrunde, begere wii unde gebeden jw ok van wegen der gemeynen stede van der Dutschen henze, dat gii vormiddelst juwer macht dar tho don unde dar vore wesen, dat nymend myt schepen unde gude de Nw en soke, dar mede de Russen getrostet unde gesterket moghen werden. Unde oft dat yemend dede, sodane schepe unde gudere schole gii upholden, yn juwer stad to vorwarende bette vor de stede upp eyn recht; wes denne de stede dar umme erkennende unde donde werden, dat id dar bii blyve. Unde wes jw, leven vrunde, vorder hiir ynne weddervarende werdet, begere wii, uns dat wedder to vorscrivende myt den ersten. Siit Gode bevolen. Screven under unseme secrete, des vrydages vor suntte Johannis baptisten dage tom middensomer anno etc. xxv. Consules Lubecences.